Kart som viser øyene Unguja og Pemba.
**Ferjeulykka ved Zanzibar 2011** skjedde mellom 01.00 og 01.30 EAT den 10. september 2011 mellom øyene Unguja (hovedøya i øygruppa Zanzibar) og Pemba,. Med over 200 omkomne er ulykka den verste sjøulykka i Zanzibars historie.

Ferja MV «Spice Islander» startet ruten sin i Dar-es-Salaam, der den ble lastet med passasjerer, motorkjøretøy, sekker med mat, sement og bygningsmaterialer. Ifølge overlevende virket ferja overlasta allerede fra starten av. Allikevel tok den med flere passasjer og mer last fra Unguja. Noen av passasjerene skjønte at de var i fare da ferja begynte å vippe faretruende mens den fortsatt lå i havn i Unguja, og prøvde å forlate den. Noen lyktes før ferja forlot kaia rundt 21:00 EAT. Fire timer senere, rundt 01:00 EAT, sank ferja mellom Unguja og Pemba. Overlevende og døde ble i stor grad brakt i land i Nungwi på nordspissen av Unguja.

Politisjefen i Zanzibar anslo først at i overkant av 500 mennesker kunne ha befunnet seg på ferja, som hadde lisens til å frakte opptil 600 mennesker, men det kom deretter frem at den var lasta med minst 800 mennesker, og dobbelt så mye last som tillatt. To dager etter ulykken hadde tallet på passasjerer økt til over 1000 mennesker.

Mange av passasjerene skal ha vært folk fra Pemba som var på vei tilbake fra Unguja etter å ha feira id al-fitr, som er markeringa av slutten på den muslimske fastemåneden ramadan. Denne typen ferje brukes vanligvis ikke av turister; den vanligste måten for turister å reise fra Unguja til Pemba på er med katamaraner, ikke godsferjer.

Redningstjenesten
-----------------

Redningsarbeidet etter ulykka skal ha blitt vanskeliggjort av at ulykka skjedde om natta, og av at det er sterk strøm i området. De tanzanianske myndighetene har spurt om hjelp fra andre land, deriblant Kenya og Sør-Afrika, til å bistå i redningsarbeidet. På en pressekonferanse søndag 11. september fortalte statsminister Mohamed Aboud Mohamed at antallet bekreftede døde var 197, og antallet overlevende 619, men at letingen etter flere fortsetter. Mandag meldte politimester Mussa Ali Mussa om hele 240 døde, men tallet har ikke blitt bekreftet, og to dager senere ble det meldt at dødstallet hadde økt fra 197 til 202. Det fryktes imidlertid fortsatt flere døde etter det kom frem at det hadde befunnet seg mer enn 1000 mennesker ombord. Dykkere skal lete i selve skipet, men arbeidet er utfordrende fordi ferja sank på dypt vann (nesten 400 m), og det er sterk strøm i området.

Referanser
----------

1. 1 2  «Death toll from Zanzibar ferry boat tragedy rises» **(engelsk)**. *IPP Media*. 14. september 2011.
2. 1 2 3 4  Ng'wanakilala, Fumbuka (11. september 2011). «Zanzibar vows stern action over ferry disaster» **(engelsk)**. *Reuters*. Arkivert fra originalen 15. september 2011. Besøkt 11. september 2011.
3. ↑  Basil Msongo (10. september 2011). «Meli ya abiria yazama Zanzibar» **(swahili)**. *HabariLeo*. [*død lenke*]
4. ↑  Synnøve Gjerstad (10. september 2011). «Frykter over 300 omkomne etter ferjeforlis i ferieparadis». *TV 2*.
5. ↑  «Scores drowned in Zanzibar ferry sinking» **(engelsk)**. *Al Jazeera*. 10. september 2011.
6. 1 2  Sapa–dpa (10. september 2011). «Zanzibar ferry death toll rises to over 200» **(engelsk)**. *The Times (Sør-Afrika)*.
7. ↑  Jon Robin Halle (10. september 2011). «Mange omkommet i fergeforlis ved Zanzibar». *Aftenposten*.
8. 1 2 3  «Zanzibar ferry disaster: Scores die, many more missing» **(engelsk)**. *BBC*. 10. september 2011.
9. ↑  CNN Wire Staff (10. september 2011). «Deaths mount in Tanzania ferry accident» **(engelsk)**. *CNN*.
10. 1 2 3  Ng'wanakilala, Fumbuka (12. september 2011). «Zanzibar ferry death toll could rise sharply: VP» **(engelsk)**. *Reuters*. Arkivert fra originalen 4. mars 2016. Besøkt 12. september 2011.
11. ↑  «Kibaki condoles Zanzibar over ferry tragedy» **(engelsk)**. *Daily Nation*. 10. september 2011.
12. ↑  Kathrine Hammerstad (10. september 2011). «Ferge gikk ned ved Zanzibar: – Det er fullstendig kaos her». *NRK*.
13. ↑  Sadallah, Mwinyi (12. september 2011). «Death toll reaches 240, search continues» **(engelsk)**. *IPP Media*.